بۆکان جاف
بۆکان حەسەن  ئەحمەد عەزیز (ناسراو بە: بۆکان جاف)  لە ساڵی ١٩٩١ لەدایکبووە و دانیشتووی شاری ھەڵەبجەیە، بەشی زمانی ئینگلیزی لە کۆلێژی پەروەردەیی زانکۆی گەرمیان خوێندووە. دەرچووی ساڵی ٢٠١٣–٢٠١٤یە، دوای ھەوڵێکی حەوت ساڵەیی توانی شێوەزاری سۆرانیی زمانی کوردی بۆ خزمەتگوزاریی وەرگێڕانی ئەلیکترۆنی گووگڵ ترانسلەیت زیاد بکات.

کێ ھاندەری بوو؟ 
بۆکان جاف  لەبارەی ئەو کەسانەی کە ھاندەری بوون وتوویەتی: «سەرۆکی زانکۆی گەرمیان بەڕێز (د. فەرھاد قادر) یەکێک بووە لە ھاندەرەکانم و لەماوەی ڕابردوودا بەردەوام پەیوەندی پێوە کردووم و ھانیداوم تاوەکو بەردەوام بم لەسەر پرۆژەکەم کە جێکردنەوەی شێوەزاری سۆرانی بوو لە سەکۆی گووگڵ ترانسلەیتدا، و پێی وتووم پشتیوانتم».

ڕوونیشکردووەتەوە کە کونسوڵخانەی ویلایەتە یەکگرتووەکانی ئەمریکا لە ھەولێر کارئاسانییان بۆ کردم تاوەکو دەستم بگات بە بەشێک لە کارمەند و ئەندازیارانی دامەزراوەی گووگڵ.

مەڕاسیمێکی ڕێزلێنان بۆ بۆکان جاف ساز کرا ==
بەھۆی ماندوبوونی و سەرکەوتنی پرۆژەکەیەوە سەرۆکایەتی زانکۆی گەرمیان بڕیاریدا مەراسیمێکی ڕێزلێنان بۆ (بۆکان جاف) ساز بکات.

زمانی کوردی سۆرانیی بە فەرمی چووە خشتەی زمانەکانی وەرگێڕی گووگڵ لە ١١ی ئایاری ٢٠٢٢ و بووە ١٣٣ھەمین زمان لە جیھاندا واتە دەتوانرێت وەرگێڕان لە کوردی سۆرانی بکرێت بۆ ١٣٣ زمان و بە پێچەوانەشەوە.

بۆکان جاف لە ئێستادا دامەزرێنەری کۆمەڵەی گووگڵ کراودسۆرس لە عێراق و ھەرێمی کوردستان.

ژێرنووسی ڕاستەوخۆی کوردی بۆ ڤیدیۆی زمانە جیاوازەکان 
رۆژی یەکشەممە، ٢٤ی ئەیلوولی ٢٠٢٣، بۆکان جاف وتی: «لە دوێنێوە پڕۆسەی وەرگێڕانی ڕاستەوخۆ بۆ ژێرنووسی ڤیدیۆ لە زمانە جیھانییەکانەوە بۆ شێوەزاری سۆرانی زیادکراوە».

پڕۆژەکانی دیکە 
پڕۆژەی داھاتووی بۆکان جاف و ھاوڕێکانی، زیادکردنی وەرگێڕانی دەنگییە بۆ شێوەزاری سۆرانی لە گووگڵ، لەم بارەیەوە بۆکان جاف وتی: «ئێستا کۆمپانیای گووگڵ سەرقاڵی دروستکردنی سۆفتوێرێکن کە شیاو بێت بۆ زیادکردنی بەشی دەنگیی بۆ شێوەزاری سۆرانی. قۆناخی دووەم کۆکردنەوەی وشە و ڕستەکانی کوردیی سۆرانی دەبێت، دواتر دەبێت وشە و ڕستەکان تۆمار بکرێن».

بۆ زیادکردنی وەرگێڕانی دەنگی سۆرانی، گووگڵ پێویستی بە ٧٠٠ بۆ ٨٠٠ کاتژمێر دەنگی تۆمارکراوە. دامەزرێنەری کۆمەڵەی گووگڵ کراودسۆرس وتی: «بۆ قۆناغی تۆمارکردنی دەنگ پێویستمان بە زیاتر لە یەک ملیۆن و وشە و ڕستەی کوردییە».

بۆ خوێندنەوەی وشە و ڕستە کوردییەکان پێویستی بە زیاتر لە ھەزار ھاونیشتمانی خۆبەش لە ھەردوو ڕەگەز دەبێت.

بۆکان جاف ئاماژەی بەوەکرد، ھەموو خەڵکی ھەرێمی کوردستان پشتیوانیی ھەنگاو و پڕۆژەکانیان دەکەن، بەڵام لەڕووی داراییەوە حکوومەتی ھەرێمی کوردستان و ھیچ لایەن و کەسێک ھاوکاریی نەکردوون؛ وتیشی لە ڕووی مەعنەوییەوە کۆنسوڵخانەی ئەمریکا لە ھەولێر ھاوکاریی کردوون و دەرگای کۆمپانیا جیھانییەکانی بەڕوودا کردوونەتەوە.

سەرچاوەکان